b'\n_START_ARTICLE_\nGino Severini\n_START_SECTION_\nBiografija\n_START_PARAGRAPH_\nD\xc5\xbeinas Severinis gim\xc4\x97 1883 m. baland\xc5\xbeio 4 d. Kortonos mieste, Toskanoje. Jis mok\xc4\x97si Kortonos technikos mokykloje. 1899 m. persik\xc4\x97l\xc4\x97 \xc4\xaf Rom\xc4\x85, kur lank\xc4\x97 dail\xc4\x97s u\xc5\xbesi\xc4\x97mimus Villa Medici ir 1901 m. sutiko Umbert\xc4\x85 Bo\xc4\x8dion\xc4\xaf. D\xc5\xbeakomas Bala juos supa\xc5\xbeindino su divizionistine tapybos technika, kai spalvos tonai perteikiami nemai\xc5\xa1ant pagrindini\xc5\xb3 spalv\xc5\xb3. 1906 m. lapkrit\xc4\xaf D\xc5\xbeinas Severinis atvyko \xc4\xaf Pary\xc5\xbei\xc5\xb3, susipa\xc5\xbeino tiesiogiai su impresionist\xc5\xb3 k\xc5\xabriniais, susitiko neoimpresionist\xc4\x85 P. Sinjak\xc4\x85. Pary\xc5\xbeiuje jo pa\xc5\xbe\xc4\xafstamais buvo svarbiausi to meto avangardiniai dailininkai: \xc5\xbdor\xc5\xbeas Brakas, Pablas Pikasas, Chuanas Grisas, Amed\xc4\x97jas Modiljanis ir kiti. Taip pat poetai: Gijomas Apolineras, Maksas \xc5\xbdakobas, Polis Fortas._NEWLINE_D\xc5\xbeinas Severinis buvo pakviestas prisijungti prie ital\xc5\xb3 futurist\xc5\xb3 jud\xc4\x97jimo ir pasira\xc5\xa1\xc4\x97 1910 m. baland\xc4\xaf paskelbtame \xe2\x80\x9eFuturistin\xc4\x97s tapybos technikos manifeste\xe2\x80\x9c kartu su D\xc5\xbe. Bala, U. Bo\xc4\x8dioniu, K. Kara ir L. Rusolu. Skirtingai nuo kit\xc5\xb3 futurist\xc5\xb3, D\xc5\xbe. Severinis ma\xc5\xbeiau \xc5\xbeav\xc4\x97josi ma\xc5\xa1in\xc5\xb3 jud\xc4\x97jimu ir technokratiniais to laikme\xc4\x8dio gyvenimo elementais. Jis da\xc5\xbeniau rinkosi \xc5\xa1okio tem\xc4\x85 nor\xc4\x97damas perteikti futurist\xc5\xb3 teorijas apie dinamizm\xc4\x85 ir greit\xc4\xaf dail\xc4\x97je. D\xc5\xbe. Severinis pad\xc4\x97jo organizuoti pirm\xc4\x85j\xc4\x85 futurist\xc5\xb3 parod\xc4\x85 1912 m. vasar\xc4\xaf Bernheimo Jaunesniojo galerijoje Pary\xc5\xbeiuje. 1913 m. \xc4\xafvyko jo personalin\xc4\x97s parodos Marlboro galerijoje Londone ir \xe2\x80\x9eAudros\xe2\x80\x9c (Der Sturm) galerijoje Berlyne. D\xc5\xbe. Severinis naudojo kubistin\xc4\x99 kolia\xc5\xbeo technik\xc4\x85 savo paveiksluose ir apie 1916 m. jo paveikslai tapo fragmentesniais, sukurtais sintetinio kubizmo stiliumi. Jis \xc4\xaftrauk\xc4\x97 \xc4\xaf paveikslus fig\xc5\xabr\xc5\xb3 detali\xc5\xb3, tapyt\xc5\xb3 akademiniu klasikiniu stiliumi ir nuo 1920 m. iki apie 1943 m. tap\xc4\x97 \xc5\xa1iuo stiliumi._NEWLINE_1921 m. buvo publikuotas D\xc5\xbe. Severinio teorinis veikalas \xe2\x80\x9eNuo kubizmo iki klasicizmo\xe2\x80\x9c. V\xc4\x97liau gyvenime dailininkas k\xc5\xabr\xc4\x97 dekoratyvias paneles, freskas, mozaikas tradiciniu stiliumi, dirbo \xc5\xa0veicarijos ba\xc5\xbeny\xc4\x8diose. 1935 m. gr\xc4\xaf\xc5\xbeo \xc4\xaf Italij\xc4\x85. 1940\xe2\x80\x9342 m. prad\xc4\x97jo dirbti teatre, k\xc5\xabr\xc4\x97 dekoracijas ir kostiumus. 1946 m. galutinai apsigyveno Pary\xc5\xbeiuje. Jo tapybos stilius \xc5\xa1iais v\xc4\x97lyvaisiais metais tapo v\xc4\x97l pusiau abstrak\xc4\x8diu. 1946 m. i\xc5\xa1leista jo autobiografija \xe2\x80\x9eTapytojo gyvenimas\xe2\x80\x9c. D\xc5\xbeinas Severinis mir\xc4\x97 1966 m. vasario 26 d. Pary\xc5\xbeiuje. Palaidotas gimtojoje Kortonoje, Italijoje.'